stanford-oval/wikipedia huggingface dataset:
เผ่า ศรียานนท์

| พลตำรวจเอกเผ่า ศรียานนท์ม> ป.ช., ม.ว.ม., ท.จ.ว. |
| --- | --- |


รัฐมนตรีว่าการกระทรวงมหาดไทย
ดำรงตำแหน่ง 31 มีนาคม พ.ศ. 2500 – 16 กันยายน พ.ศ. 2500  (169 วัน)
นายกรัฐมนตรี: แปลก พิบูลสงคราม
รัฐมนตรีช่วย: ประภาส จารุเสถียร หลวงบุรกรรมโกวิท
ก่อนหน้า: แปลก พิบูลสงคราม
ถัดไป: ประภาส จารุเสถียร
รัฐมนตรีช่วยว่าการกระทรวงมหาดไทย
ดำรงตำแหน่ง 11 ธันวาคม พ.ศ. 2494 28 มีนาคม พ.ศ. 2495 – 23 มีนาคม พ.ศ. 2495  (102 วัน) 21 มีนาคม พ.ศ. 2500  (4 ปี 358 วัน)ดำรงตำแหน่งร่วมกับ เดช เดชประดิยุทธ
นายกรัฐมนตรี: แปลก พิบูลสงคราม
รัฐมนตรีว่าการ: บัญญัติ เทพหัสดิน ณ อยุธยา หลวงสุนาวินวิวัฒน์ แปลก พิบูลสงคราม
ก่อนหน้า: สงกรานต์ อุดมสิทธิ์
ถัดไป: ประภาส จารุเสถียร หลวงบุรกรรมโกวิท
รัฐมนตรีช่วยว่าการกระทรวงการคลัง
ดำรงตำแหน่ง 10 กุมภาพันธ์ พ.ศ. 2497    – 5 สิงหาคม พ.ศ. 2498   (1 ปี 176 วัน)ดำรงตำแหน่งร่วมกับ ประยูร ภมรมนตรี
นายกรัฐมนตรี: แปลก พิบูลสงคราม
รัฐมนตรีว่าการ: เภา เพียรเลิศ บริภัณฑ์ยุทธกิจ
ก่อนหน้า: ประยูร ภมรมนตรี
ถัดไป: เสวตร เปี่ยมพงศ์สานต์
รัฐมนตรี
ดำรงตำแหน่ง 8 ธันวาคม พ.ศ. 2494 – 11 ธันวาคม พ.ศ. 2494  (3 วัน)
นายกรัฐมนตรี: แปลก พิบูลสงคราม
อธิบดีกรมตำรวจ
ดำรงตำแหน่ง 2 กรกฎาคม พ.ศ. 2494 – 14 กันยายน พ.ศ. 2500   (6 ปี 74 วัน)
ก่อนหน้า: พลตำรวจเอก หลวงชาติตระการโกศล
ถัดไป: พลตำรวจเอก ไสว ไสวแสนยากร
 
ข้อมูลส่วนบุคคล
เกิด: 1 มีนาคม พ.ศ. 2453 จังหวัดพระนคร ประเทศสยาม
เสียชีวิต: 21 พฤศจิกายน พ.ศ. 2503 (50 ปี) เจนีวา ประเทศสวิตเซอร์แลนด์
พรรคการเมือง: เสรีมนังคศิลา
คู่สมรส: คุณหญิงอุดมลักษณ์ ศรียานนท์
บุตร: ผ่องลักษณ์ ประศาสน์วินิจฉัย / วิชัย จักรกฤษณ์
ลายมือชื่อ: 
ยศที่ได้รับการแต่งตั้ง
รับใช้:  ไทย
สังกัด:  กองทัพบกไทย    กรมตำรวจ
ประจำการ: 2474 – 2500
ยศ:  พลเอก    พลเรือเอก    พลอากาศเอก   พลตำรวจเอก

พลตำรวจเอก เผ่า ศรียานนท์ (1 มีนาคม พ.ศ. 2453 — 21 พฤศจิกายน พ.ศ. 2503) เป็นข้าราชการตำรวจและนักการเมืองชาวไทย เคยดำรงตำแหน่งเป็นรัฐมนตรีว่าการและรัฐมนตรีช่วยว่าการกระทรวงมหาดไทย อีกทั้งเคยดำรงตำแหน่งเป็นรัฐมนตรีช่วยว่าการกระทรวงการคลังและรัฐมนตรีที่ไม่ได้ประจำกระทรวงใดกระทรวงหนึ่งในรัฐบาลจอมพล ป. พิบูลสงคราม เผ่าเคยดำรงตำแหน่งอธิบดีกรมตำรวจ (ปัจจุบันตำแหน่งนี้ถูกเปลี่ยนเป็นผู้บัญชาการตำรวจแห่งชาติ) ซึ่งเป็นเจ้าของคำขวัญ "ภายใต้ดวงอาทิตย์นี้ ไม่มีสิ่งใดที่ตำรวจไทยทำไม่ได้" นอกจากนี้ยังได้รับแต่งตั้งเป็นผู้รักษาความสงบภายในทั่วราชอาณาจักร ในเหตุการณ์การรัฐประหารในประเทศไทย พ.ศ. 2494 โดย คณะบริหารประเทศชั่วคราว เผ่ายังเป็นบุคคลหนึ่งที่มีบทบาททางการเมืองสูงมากในช่วงก่อนการรัฐประหาร พ.ศ. 2500
ประวัติ

พล.ต.อ. เผ่า ศรียานนท์ เกิดเมื่อวันที่ 1 มีนาคม พ.ศ. 2452 (แบบสากลคือ พ.ศ. 2453) ณ ตำบลบางขุนพรหม อำเภอบางขุนพรหม จังหวัดพระนคร เป็นบุตรของ พันตำรวจโท พระพลาพิรักษ์เสนีย์ (พลุ้ย ศรียานนท์) และนางพงษ์ พลาพิรักษ์เสนีย์ ครอบครัวมีเชื้อสายพม่า สมรสกับ คุณหญิงอุดมลักษณ์ ศรียานนท์ (สกุลเดิม ชุณหะวัณ) บุตรสาวของจอมพล ผิน ชุณหะวัณ มีบุตรีด้วยกัน นามว่าผ่องลักษณ์ ประศาสน์วินิจฉัย (สกุลเดิม ศรียานนท์) รองประธานบริษัท ไผทอุดม จำกัด
การศึกษา

สอบไล่ได้ชั้นมัธยมศึกษาปีที่ 6 จากโรงเรียนเบญจมบพิตร หรือโรงเรียนมัธยมวัดเบญจมบพิตรในปัจจุบัน ต่อมาสำเร็จการศึกษาจากโรงเรียนนายร้อยทหารบก เมื่อ พ.ศ. 2469
การรับราชการ

ประวัติการรับราชการของพล.ต.อ. เผ่า มีดังนี้
เริ่มเข้ารับราชการครั้งแรก เมื่อวันที่ 5 พฤศจิกายน พ.ศ. 2474 ในตำแหน่งยศนายร้อยตรี
พ.ศ. 2477 (1 เม.ย.) รับพระราชทานยศเป็นร้อยโท
พ.ศ. 2478 (1 เม.ย.) รับพระราชทานยศเป็นร้อยเอก
พ.ศ. 2483 (1 เม.ย.) - รับพระราชทานยศพันตรี
พ.ศ. 2486 เป็นทหารคนสนิทของรัฐมนตรีว่าการกระทรวงกลาโหม มีความใกล้ชิดจอมพล ป.พิบูลสงคราม มาก จนกระทั่งจอมพล ป.ได้ดำรงตำแหน่งนายกรัฐมนตรี
พ.ศ. 2485 เป็นผู้อำนวยการสำนักงานทรัพย์สินส่วนพระมหากษัตริย์
พ.ศ. 2486 (15 เม.ย.) - รับพระราชทานยศพันโท
พ.ศ. 2486 เป็นเจ้ากรมเสมียนตรา กระทรวงกลาโหม
พ.ศ. 2486 ได้รับพระราชทานยศเป็นพันเอก
พ.ศ. 2487 เป็นเจ้ากรมเชื้อเพลิง และลาออกจากราชการเป็นการชั่วคราว
พ.ศ. 2491 กลับเข้ารับราชการ โดยโอนมาอยู่กรมตำรวจ
พ.ศ. 2491 (22 มิ.ย.) ได้รับพระราชทานยศเป็น พลตำรวจตรี
พ.ศ. 2491 (1 ต.ค.) เป็นรองอธิบดีกรมตำรวจ
พ.ศ. 2492 (1 ม.ค.) ได้รับพระราชทานยศพลตรี
พ.ศ. 2493 (3 มิ.ย.) ได้รับพระราชทานยศเป็น พลตำรวจโท
พ.ศ. 2494 (26 มี.ค.) เป็นรองปลัดกระทรวงมหาดไทย
พ.ศ. 2494 (10 ก.ค.) เป็นอธิบดีกรมตำรวจ
พ.ศ. 2494 (11 ธ.ค.) เป็นรัฐมนตรี และเป็นรัฐมนตรีช่วยว่าการกระทรวงมหาดไทย
พ.ศ. 2495 (23 มี.ค.) เป็นรัฐมนตรีและรัฐมนตรีช่วยว่าการกระทรวงมหาดไทยอีกครั้ง
พ.ศ. 2495 (17 มี.ค.) (16 เม.ย.) ได้รับพระราชทานยศเป็น พลโท พลเรือโท และพลอากาศโท
พ.ศ. 2495 (21 ก.ค.) ได้รับพระราชทานยศเป็นพลตำรวจเอก
พ.ศ. 2496 (4 พ.ค.) ได้รับพระราชทานยศ พลเอก และรับพระราชทานตำแหน่งนายทหารพิเศษประจำ กรมทหารราบที่ 1 มหาดเล็กรักษาพระองค์
พ.ศ. 2497 (15 ม.ค.) (31 มี.ค.) เป็นอธิบดีกรมประมวลราชการแผ่นดิน และประธานกรรมการในคณะกรรมการองค์การไฟฟ้าส่วนภูมิภาค
พ.ศ. 2497 (10 ก.พ.) เป็นรัฐมนตรีช่วยว่าการกระทรวงการคลังร่วมกับพลโท ประยูร ภมรมนตรี โดยควบกับตำแหน่งรัฐมนตรีช่วยว่าการกระทรวงมหาดไทยที่มีอยู่เดิม
พ.ศ. 2499 ได้รับพระราชทานยศ พลเรือเอก และ พลอากาศเอก
พ.ศ. 2500 (31 มี.ค.) เป็นรัฐมนตรีว่าการกระทรวงมหาดไทย
บทบาททางการเมือง

พล.ต.อ. เผ่า เป็นนายตำรวจที่ประชาชนชาวไทยในยุคสมัยนั้นรู้จักเป็นอย่างดี เนื่องจากเป็นเสมือนมือขวาของจอมพล ป. พิบูลสงคราม ผู้ที่ได้ชื่อว่าเป็น นายกรัฐมนตรีเผด็จการทหารในสมัยนั้น เริ่มแรก พล.ต.อ. เผ่า นั้นรับราชการเป็นทหารมาก่อน ก่อนจะย้ายตัวเองมาเป็นตำรวจ
ผู้นำสามเส้าในช่วงปี 2490–2500
ยุคของ พล.ต.อ. เผ่า นั้น ถูกเรียกว่ายุค "รัฐตำรวจ" หรือ "อัศวินผยอง" เนื่องจาก พล.ต.อ. เผ่า ได้เสริมสร้างขุมกำลังตำรวจจนสามารถเทียบเท่ากับกองทัพ ๆ หนึ่งเหมือนทหารได้ โดยเริ่มให้มี ตำรวจน้ำ, ตำรวจพลร่ม, ตำรวจม้า, ตำรวจรถถัง ตลอดจนให้มีธงไชยเฉลิมพลเหมือนทหาร จนมีการกล่าวในเชิงประชดว่า อาจจะมีถึงตำรวจเรือดำน้ำ เป็นต้น
โดยประโยคที่สะท้อนให้เห็นถึงตัวตนของตำรวจในสมัยนั้น ซึ่งเป็นประโยคของ พล.ต.อ. เผ่า เองคือ "ภายใต้ดวงอาทิตย์นี้ ไม่มีสิ่งใดที่ตำรวจไทยทำไม่ได้ ในทางที่ไม่ขัดต่อศีลธรรม ขนบธรรมเนียมประเพณีอันดีงามและกฎหมายบ้านเมือง" จนได้รับฉายาจากสื่อต่างประเทศว่า"บุรุษเหล็กแห่งเอเซีย"
ในทางการเมือง พล.ต.อ. เผ่า มีฐานะเป็นเลขาธิการพรรคเสรีมนังคศิลาของจอมพล ป. พิบูลสงคราม ในการเลือกตั้งเมื่อวันที่ 26 กุมภาพันธ์ พ.ศ. 2500 ซึ่งเป็นการเลือกตั้งที่ถูกกล่าวว่าสกปรกที่สุดในประวัติศาสตร์เพราะมีตั้งแต่การข่มขู่ผู้ลงคะแนนให้เลือกแต่พรรคเสรีมนังคศิลา มีการเวียนเทียนลงคะแนนกันหลายรอบ ที่เรียกว่า พลร่ม หรือ ไพ่ไฟ และนับคะแนนกันถึง 7 วัน 7 คืน โดยในยุคนั้นประชาชนทุกคนต่างรู้ดีว่า ไม่ควรจะกระทำการใดที่เป็นการต่อต้านอำนาจรัฐเพราะอาจมีอันตรายถึงแก่ชีวิตได้ เช่น กรณีสังหาร 4 อดีตรัฐมนตรีที่ถนนพหลโยธิน กิโลเมตรที่ 14 เมื่อปี พ.ศ. 2492 หลังเหตุการณ์กบฏวังหลวง หรือการจับถ่วงน้ำ นายหะยีสุหรง อับดุลกาเดร์ อิหม่ามชาวจังหวัดปัตตานี ที่ทะเลสาบสงขลา เป็นต้น ล้วนแต่เป็นฝีมือตำรวจโดย พล.ต.อ. เผ่า และเป็นที่รับรู้กันว่าตำรวจเป็นผู้เลี้ยงบรรดานักเลง อันธพาลในยุคนั้นเป็นลูกน้องด้วย ซึ่งเรียกกันว่า "นักเลงเก้ายอด" อันมาจากการที่นักเลงอันธพาลเหล่านั้นสามารถเข้าออกกองบัญชาการตำรวจกองปราบที่สามยอดได้โดยสบาย ซึ่งทำให้เหล่านักเลงอันธพาลเกลื่อนเมือง
จากเหตุการณ์ทั้งหมดนี้ ส่งผลให้กลุ่มนายทหารที่นำโดย พล.อ. สฤษดิ์ ธนะรัชต์ (ยศในสมัยในนั้น) ไม่พอใจ โดยเริ่มทำการปราศรัยโจมตีตำรวจที่ท้องสนามหลวงบนลังสบู่ ที่เริ่มกันว่า "ไฮปาร์ค" และทางตำรวจก็ตอบโต้ด้วยการไฮปาร์คบ้าง จนในที่สุดนำไปสู่การรัฐประหารเมื่อวันที่ 16 กันยายน พ.ศ. 2500 ซึ่งเหตุการณ์ในวันนั้น พล.ต.อ. เผ่า ยังไม่ได้หลบหนีไปต่างประเทศเหมือนจอมพล ป. แต่ยอมเข้ามอบตัวแต่โดยดี โดยกล่าวว่า "อั๊วมาแล้ว จะเอายังไงก็ว่ามา"
วันรุ่งขึ้น พล.ต.อ. เผ่า ศรียานนท์ ได้ลี้ภัยการเมืองไปอยู่ที่สวิตเซอร์แลนด์ พล.ต.อ. เผ่า มีทรัพย์สินอยู่มากมาย มีคฤหาสน์หลังใหญ่ติดทะเลสาบที่นครเจนีวา จนครั้งหนึ่งเมื่อนิตยสารต่างประเทศฉบับหนึ่งจัดอันดับมหาเศรษฐี 10 อันดับของโลก ก็มีชื่อของ พล.ต.อ. เผ่า ติดอยู่ในอันดับด้วย
ถึงแก่อนิจกรรม

พลตำรวจเอก เผ่า ศรียานนท์ ถึงแก่อนิจกรรมด้วยอาการหัวใจวายเมื่อวันที่ 21 พฤศจิกายน พ.ศ. 2503 ที่นครเจนีวา ประเทศสวิตเซอร์แลนด์ สิริอายุ 50 ปี
เครื่องราชอิสริยาภรณ์ > เครื่องราชอิสริยาภรณ์ไทย

พ.ศ. 2495 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2494 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
พ.ศ. 2496 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายหน้า)
พ.ศ. 2484 –  เหรียญชัยสมรภูมิ สงครามอินโดจีน (ช.ส.)
พ.ศ. 2477 –  เหรียญพิทักษ์รัฐธรรมนูญ (พ.ร.ธ.)
พ.ศ. 2486 –  เหรียญช่วยราชการเขตภายใน การรบสงครามมหาเอเชียบูรพา (ช.ร.)
พ.ศ. 2499 –  เหรียญราชการชายแดน (ช.ด.)
พ.ศ. 2485 –  เหรียญจักรมาลา (ร.จ.ม.)
พ.ศ. 2493 –  เหรียญรัตนาภรณ์ รัชกาลที่ 8 ชั้นที่ 2 (อ.ป.ร.2)
พ.ศ. 2496 –  เหรียญรัตนาภรณ์ รัชกาลที่ 9 ชั้นที่ 2 (ภ.ป.ร.2)
พ.ศ. 2475 –  เหรียญเฉลิมพระนคร 150 ปี (ร.ฉ.พ.)
พ.ศ. 2493 –  เหรียญพระราชพิธีบรมราชาภิเษก รัชกาลที่ 9 (ร.ร.ศ.9)
พ.ศ. 2500 –  เหรียญงานฉลอง 25 พุทธศตวรรษ
เครื่องราชอิสริยาภรณ์ > ต่างประเทศ

ไต้หวัน :
พ.ศ. 2497 -  เครื่องอิสริยาภรณ์หม้อน้ำศักดิ์สิทธิ์ ชั้นที่ 2
ลาว :
พ.ศ. 2498 -  เครื่องราชอิสริยาภรณ์พระบรมรูป ชั้นที่ 1
กัมพูชา :
พ.ศ. 2498 -  เครื่องอิสริยยศลำดับสหไมตรี ชั้นที่ 1
สหรัฐ :
พ.ศ. 2498 -  ลีเจียนออฟเมอริต ชั้นผู้บังคับบัญชา
เสริมไทยคอมเพล็กซ์

| --- | --- |

ที่ตั้ง: 76/1-7 ถนนนครสวรรค์ ตำบลตลาด อำเภอเมืองมหาสารคาม จังหวัดมหาสารคาม
เปิดให้บริการ: 21 ธันวาคม พ.ศ. 2555 (เฟสแรก) 27 ตุลาคม พ.ศ. 2560 (เฟสใหม่)
ผู้บริหารงาน: บริษัท เสริมไทยคอมเพล็กซ์ จำกัด
พื้นที่ชั้นขายปลีก: 68,000 ตารางเมตร
จำนวนชั้น: 2 ชั้น (ไม่นับชั้นใต้ดินอีก 1 ชั้น)
ที่จอดรถ: 2,000 คัน
เว็บไซต์: www.sermthai.com/complex2013
ศูนย์การค้าเสริมไทยคอมเพล็กซ์ (อังกฤษ: Sermthai Complex) เป็นศูนย์การค้าที่ใหญ่ที่สุดในจังหวัดมหาสารคาม และเป็นศูนย์การค้าท้องถิ่นขนาดใหญ่ในกลุ่มเสริมไทย บริหารงานโดย บริษัท เสริมไทยคอมเพล็กซ์ จำกัด ตั้งอยู่บนถนนนครสวรรค์ ในพื้นที่ตำบลตลาด อำเภอเมืองมหาสารคาม จังหวัดมหาสารคาม ใกล้กับ มหาวิทยาลัยราชภัฏมหาสารคาม
ประวัติ > การก่อตั้ง

เมื่อปี พ.ศ. 2500 ร้านเสริมไทยได้ก่อตั้งขึ้นโดยมีนายจิระศักดิ์ คณาสวัสดิ์ เป็นผู้ก่อตั้ง เริ่มต้นจากอาคารพาณิชย์ 2 คูหา 2 ชั้น เริ่มจากการขายยาแผนปัจจุบัน, เครื่องสำอาง, เสื้อผ้าหลากหลายยี่ห้อ และเป็นตัวแทนจำหน่ายขององค์การเภสัชกรรมประจำจังหวัดมหาสารคาม ต่อมาได้ขยายมาขายพวกเครื่องเขียน เครื่องแบบนักเรียน อุปกรณ์การศึกษา และเป็นตัวแทนองค์การค้าของครุสภาประจำจังหวัด ในขณะนั้นถือเป็นร้านค้าที่ใหญ่ที่สุดในจังหวัดมหาสารคาม
หลังจากนั้นในปี 2526 ได้ขยายกิจการก่อสร้างอาคารขนาด 6 ชั้น เพื่อยกระดับเป็นห้างสรรพสินค้าเต็มรูปแบบแห่งแรกของจังหวัดมหาสารคาม โดยใช้ชื่อว่า "เสริมไทยสรรพสินค้า" ซึ่งเป็นชื่อที่ผูกพันใกล้ชิดติดปาก พี่น้องชาวมหาสารคามและจังหวัดใกล้เคียง
ต่อมาในปี 2546 นพ.กิตติศักดิ์ และ พญ.โศรยา คณาสวัสดิ์ ได้รับช่วงต่อให้ดูแลกิจการจากกิจการครอบครัว จึงได้ปรับปรุงองค์ประกอบของโครงสร้างพื้นฐาน ให้เป็นมาตรฐานและสวยงามมากขึ้น โดยมีระบบการบริหารงานที่เป็นมาตรฐานสากล มีคณะกรรมการบริหารงาน และมีทีมงานที่เพียบพร้อมด้วยประสบการณ์หลากหลายสาขา ในขณะนั้น เสริมไทยสรรพสินค้า มีจุดอ่อน คือ การไม่มีร้านค้าชั้นนำ สินค้าแบรนด์เนมมีจำนวนน้อย ไม่มีความหลากหลาย ไม่มีพันธมิตรที่แข็งแกร่ง อีกทั้งจังหวัดมหาสารคามยังเป็นจังหวัดรอง จึงได้คิดและปรับเปลี่ยนแนวทางการทำธุรกิจ แบบ 360 องศา จากเสริมไทยสรรพสินค้า เป็น "เสริมไทยพลาซ่า" ในปี 2547 ด้วยการนำร้านค้าชั้นนำ ร้านอาหาร ซุปเปอร์มาร์เก็ตขนาดใหญ่ ทันสมัย อย่างตลาดโลตัส ที่เปิดตัวเป็นสาขาแรกของประเทศไทย มีโรงภาพยนตร์ ที่ทันสมัย ฉายพร้อมกับกรุงเทพฯ และจังหวัดใหญ่ในประเทศ ก่อสร้างอาคารจอดรถ มีศูนย์คอมพิวเตอร์และมือถือขนาดใหญ่ ของจังหวัดมหาสารคามด้วยงบการลงทุนกว่า 200 ล้านบาท บนเนื้อที่ 2 ไร่ครึ่ง
ประวัติ > "เสริมไทยคอมเพล็กซ์" การคิดใหญ่ ทำใหญ่ ยกระดับสู่ห้างสรรพสินค้าชั้นนำระดับประเทศ

เมื่อปี 2555 ด้วยเสริมไทยพลาซ่า มีข้อจำกัดในเรื่องขนาดพื้นที่ ไม่สามารถขยาย และรองรับกับร้านค้าใหม่ ๆ เข้ามาได้ ที่จอดรถบริการลูกค้าเริ่มไม่เพียงพอ พญ.โศรยา จึงได้ตัดสินใจลงทุนครั้งใหญ่ด้วยงบลงทุนกว่า 1,000 ล้านบาท การก่อสร้างศูนย์การค้าขนาดใหญ่ แห่งใหม่ของจังหวัดมหาสารคาม “ศูนย์การค้าเสริมไทยคอมเพล็กซ์” บนเนื้อที่โครงการ 63 ไร่ ติดกับมหาวิทยาลัยราชภัฏมหาสารคาม เป็นศูนย์การค้าที่ครบครัน ทันสมัย ประกอบด้วย เทสโก้ โลตัส ดีพาร์ทเม้นท์ สโตร์ (โลตัส ในปัจจุบัน) ขนาดไฮเปอร์มาร์เก็ต กว่า 8,000 ตร.ม., โรงภาพยนตร์ เอสเอฟ ซีเนม่า จำนวน 5 โรง, เสริมไทยดีพาร์ทเม้นท์สโตร์ รวมแบรนด์ชั้นนำกว่า 100 แบรนด์, สถาบันการเงินกว่า 10 แห่ง, ร้านค้า และ ร้านอาหารชั้นนำกว่า 200 ร้านค้า และที่จอดรถมากกว่า 3,000 คัน “เสริมไทยคอมเพล็กซ์” ตอบสนองลูกค้าชาวจังหวัดมหาสารคามและเป็นที่ยอมรับของคู่ค้า พันธมิตรทางการค้า โดยพุ่งเป้าเป็นห้างสรรพสินค้าที่ใหญ่ที่สุดใน 3 จังหวัด ได้แก่ มหาสารคาม, ร้อยเอ็ด และ กาฬสินธุ์ อีกทั้งยังเป็นต้นแบบของห้างสรรพสินค้าของคนไทยที่มีการพัฒนาสู่สากลอย่างยั่งยืน และเปิดโฉมใหม่ของเสริมไทยคอมเพล็กซ์ เมื่อวันที่ 21 ธันวาคม 2555
เสริมไทยคอมเพล็กซ์ ประสบความสำเร็จอย่างงดงาม จึงได้ขยายพื้นที่เฟส 2 ด้วยงบการลงทุนกว่า 300 ล้านบาท ทำให้มีพื้นที่เพื่อการขายปลีกและร้านค้าเช่าต่าง ๆ รวม 2 ชั้น กว่า 68,000 ตารางเมตร ไม่นับรวมชั้นใต้ดินเพื่อการจอดรถ อีก 1 ชั้น เพื่อยกระดับขึ้นไปในอีกระดับหนึ่งสู่การเป็นห้างสรรพสินค้าชั้นนำระดับประเทศ ทำให้มีพื้นที่สำหรับร้านค้าชั้นนำใหม่ ๆ เพิ่มเติมเข้ามา พร้อมการตกแต่งด้วยแนวคิด Shopping in the garden ผสมผสานกับธรรมชาติอย่างลงตัว ตอบโจทย์ทุกความต้องการของผู้ใช้บริการและเปิดดำเนินการในวันที่ 27 ตุลาคม 2560
ประวัติ > การบริหารจัดการอย่างมืออาชีพ สู่มาตรฐานสากล

วิสัยทัศน์ของ เสริมไทยกรุ๊ป คือ เป็นศูนย์การค้าชั้นนำ ที่มีมาตรฐานระดับสากล ทันสมัยและครบวงจร
โดยมีระบบการบริหารที่มีประสิทธิภาพ
สร้างความพึงพอใจสูงสุดแก่ลูกค้า ใส่ใจในสิ่งแวดล้อมและสร้างสรรค์สิ่งที่ดีให้สังคม
สิ่งสำคัญที่สุดคือเสริมไทยได้สร้างวัฒนธรรมองค์กรใหม่ที่มุ่งเน้นลูกค้าเป็นศูนย์กลาง และตอบสนองความต้องการของลูกค้าในทุก ๆ ด้าน เสริมไทยจะดูแลลูกค้าให้ดีที่สุด ไม่ว่าจะเป็นลูกค้าที่เข้ามาใช้บริการ หรือ ร้านค้าที่ทำมาทำธุรกิจในเสริมไทย จะต้องประสบความสำเร็จ พนักงานทุกคนจะต้องมีความสุขที่ได้ทำงานร่วมกัน และเสริมไทยจะสร้างสรรค์สิ่งที่ดีงามให้กับสังคม
ทำงานแบบมืออาชีพด้วยจิตสำนึกรักบ้านเกิด - THINK GLOBAL, ACT LOCAL
ถึงแม้การลงทุนในจังหวัดใหญ่จะให้ผลตอบแทนที่มากกว่า แต่ “เสริมไทยกรุ๊ป” ยังมุ่งมั่นที่จะทำธุรกิจ พัฒนาธุรกิจอย่างต่อเนื่องที่มหาสารคามอย่างมืออาชีพ ด้วยมาตรฐานสากล เพื่อสร้างคน สร้างงาน และทำสิ่งที่ดีที่สุด เพื่อส่งมอบความสุขให้กับคนมหาสารคามตลอดไป
การจัดสรรพื้นที่

เสริมไทยคอมเพล็กซ์ ประกอบด้วยพื้นที่สำคัญดังนี้
เสริมไทย ดีพาร์ทเม้นท์ สโตร์ รวมสินค้าเคาน์เตอร์แบรนด์ หลากหลาย
โลตัส สาขามหาสารคาม (เดิมชื่อเทสโก้ โลตัส ดีพาร์ทเม้นท์ สโตร์) ชั้น 1
โรงภาพยนตร์เอสเอฟ ซีเนม่า จำนวน 5 โรงภาพยนตร์ ชั้น 2
เสริมไทยคอมเพล็กซ์ ฟู้ดคอร์ต ชั้น 2
ธนาคารและสถาบันการเงิน ชั้น 1
ร้านอาหารชั้นนำ เช่น แมคโดนัลด์ ไดรฟ์ทรู สตาร์บัคส์ เดอะพิซซ่าคอมปานี สเวนเซ่นส์ เคเอฟซี MK YAYOI ฯลฯ
ร้านค้าชั้นนำ เช่น วัตสัน ซีเอ็ด ร้านนายอินทร์ ฯลฯ
เกมส์ สวนสนุก บ้านบอล ชั้น 2
ร้านค้าไอที
ร้านค้าแฟชั่น
ร้านทำเล็บ ร้านเสริมสวย
แหล่งข้อมูลอื่น

เสริมไทย
เสริมไทยพลาซ่า เก็บถาวร 2017-02-08 ที่ เวย์แบ็กแมชชีน
เสริมไทยคอมเพล็กซ์ เก็บถาวร 2017-03-27 ที่ เวย์แบ็กแมชชีน
สงครามเกียรติยศ มิตรภาพเหนือพรมแดน

| สงครามเกียรติยศ มิตรภาพเหนือพรมแดน |
| --- | --- |
โปสเตอร์ในแบบภาษาอังกฤษ
กำกับ: ปาร์ค ชาน-วุค
นักแสดงนำ: ลี ยองเอ ซอง กังโฮ ชิน ฮาคุน
วันฉาย:  9 กันยายน 2000
ความยาว: 108 นาที
ประเทศ: เกาหลีใต้
ภาษา: เกาหลี อังกฤษ ฝรั่งเศส เยอรมัน
ข้อมูลจาก IMDb
สงครามเกียรติยศ มิตรภาพเหนือพรมแดน ชื่อภาษาไทยของภาพยนตร์เกาหลีเรื่อง Joint Security Area (ตัวย่อ: JSA, ฮันกึล: 공동경비구역JSA, ฮันจา: 共同警備區域JSA, ระบบกระทรวงวัฒนธรรมเกาหลี 2000: Gongdong Gyeongbi Guyeok JSA, ระบบแมกคูน-ไรซ์ชาวเออร์: Kongdong Kyŏngbi Kuyŏk JSA) นำแสดงโดย ลี ยองเอ, ซอง กังโฮ, ชิน ฮาคุน กำกับการแสดงโดย ปาร์ค ชาน-วุค
เรื่องย่อ

ในเขตพรมแดนระหว่างเกาหลีเหนือและเกาหลีใต้ที่เรียกว่า DMZ หรือ JSA มีการพบศพทหารเกาหลีเหนือ 2 นายเสียชีวิต และเพื่อสอบสวนหาข้อเท็จจริง ทางการของทั้ง 2 ประเทศได้ส่ง พันตรีหญิง โซฟี อี.จีน (ลี ยองเอ) นายทหารหญิงลูกครึ่งเกาหลี-สวิสเซอร์แลนด์ มาสอบสวน โดยเน้นย้ำว่าต้องให้เป็นกลางอย่างแท้จริง แต่ทั้ง 2 ประเทศให้ข้อมูลพาดพิงกัน เมื่อเธอสืบจนพบความจริงบางอย่าง ซึ่งทำให้นายทหารที่เกี่ยวข้องต้องฆ่าตัวตาย และเมื่อยิ่งสืบสาวราวเรื่องเท่าไหร่ ก็พบเรื่องความราวมิตรภาพของคนจาก 2 สัญชาติที่ลึก ๆ แล้วเขาก็คือพี่น้องร่วมชาติกันมาก่อน
เบื้องหลังและความสำเร็จ

Joint Security Area เป็นภาพยนตร์แอ๊คชั่นสัญชาติเกาหลี ที่ออกฉายในปี ค.ศ. 2000 ที่ว่าด้วยประเด็นเรื่องการรวมชาติของเกาหลีเหนือและเกาหลีใต้ ที่เป็นประเด็นที่ถูกพูดถึงและอ่อนไหวอย่างมากในปัจจุบัน
เมื่อภาพยนตร์ออกฉายได้รับความสำเร็จอย่างดียิ่ง ทั้งรายได้และคำวิจารณ์ โดยสามารถทำรายได้ได้เป็นอันดับหนึ่งของประเทศ โดยสามารถทำได้เหนือกว่า Shiri ซึ่งเป็นภาพยนตร์แอ๊คชั่นเช่นกันเมื่อปี ค.ศ. 1999 และได้รับรางวัลต่าง ๆ มากมาย เช่น ภาพยนตร์ยอดเยี่ยม Blue Dragon Film Awards 2000, ภาพยนตร์ยอดเยี่ยม Grand Bell Awards 2001 และได้รับการเสนอชื่อชิงรางวัลภาพยนตร์ยอดเยี่ยมในเทศกาลภาพยนตร์เบอร์ลิน ในปี ค.ศ. 2001 อีกด้วย
ได้รับการวิจารณ์ว่า ตอนท้ายเรื่องจบลงอย่างหักมุม แต่เป็นการหักมุมที่สะเทือนอารมณ์ เรียกน้ำตา โดยที่ภาพยนตร์ใช้วิธีการเล่าเรื่องในแบบค่อย ๆ เปิดเผยประเด็นปมสำคัญของเรื่องได้ดีมาก ๆ รวมทั้งยังสอดแทรกเรื่องความเป็นพี่น้องร่วมชาติระหว่างชาวเกาหลีเหนือและชาวเกาหลีใต้ได้อย่างน่าสนใจ
ในเว็บไซต์ IMDb ได้ให้คะแนนภาพยนตร์เรื่องนี้ไป 7.8 ดาว ซึ่งนับว่ามากกว่า Shiri เสียอีก (Shiri ได้ไป 6.6 ดาว)
สำหรับในประเทศไทย ภาพยนตร์เรื่องนี้ไม่ได้เข้าฉายในโรงภาพยนตร์ทั่วไป แต่มีการออกจำหน่ายเป็นวีซีดีและดีวีดีแทน
ดูเพิ่ม

Shiri
แหล่งข้อมูลอื่น

สถานีย่อยประเทศเกาหลี
สถานีย่อยภาพยนตร์
ข้อมูลจาก IMDb
2000
ราชอาณาจักรเวือร์ทเทิมแบร์ค

ราชอาณาจักรเวือร์ทเทิมแบร์ค (เยอรมัน: Königreich Württemberg) คือรัฐประเทศที่ใช้ชื่ออย่างเป็นทางการของ "รัฐบาเดิน-เวือร์ทเทิมแบร์ค ประเทศเยอรมนี" ในยุคปัจจุบัน เคยเป็นราชอาณาจักรหนึ่งของจักรวรรดิเยอรมัน ตั้งแต่ ค.ศ. 1806 – 1918 ปัจจุบันอยู่ในเขตของรัฐบาเดิน-เวือร์ทเทิมแบร์ค ประเทศเยอรมนี
ภูมิศาสตร์

เส้นเขตแดนของราชอาณาจักรเวือร์ทเทิมแบร์คำได้รับการปักปันใน ค.ศ. 1813 ตามตำแหน่งพิกัดทางภูมิศาสตร์ระหว่าง 47°34' และ 49°35' เหนือ และ 8°15' และ 10°30' ตะวันออก ช่วงยาวที่สุดระหว่างเหนือ-ใต้ คือ 225 กิโลเมตร ช่วงที่กว้างที่สุดระหว่างตะวันออก-ตะวันตก คือ 160 กิโลเมตร เส้นเขตแดนรวมยาวทั้งหมด 1800 กิโลมตร มีพื้นที่ทั้งหมด 19,508 ตารางกิโลเมตร มีการแบ่งปันเขตแดนฝั่งตะวันออกกับราชอาณาจักรบาวาเรียและอีกสามส่วนกับราชรัฐบาเดิน ยกเว้นเขตแดนทางด้านทิศใต้ที่ติดกับรัฐโฮเฮนซอลเลิร์นและทะเลสาบคอนสตันซ์
ประวัติ

วันที่ 1 มกราคม ค.ศ. 1806 ดุ๊กฟรีดริชที่ 2 ที่ขณะที่ครองราชสมบัติเทียบเทียมกับพระเจ้าฟรีดริชที่ 1 ทรงเพิกถอนรัฐธรรมนูญที่ผูกราชอาณาจักรเวือร์ทเทิมแบร์คเก่าและใหม่เข้าไว้ด้วยกัน และภายหลังได้ทรงบริหารทรัพย์สมบัติของโบสถ์ภายใต้การควบคุมของพระองค์ ใน ค.ศ. 1806 ทรงได้นำราชอาณาจักรเข้าร่วมกับสมาพันธรัฐแห่งลุ่มแม่น้ำไรน์ และทรงได้รับอาณาเขตรวมถึงได้รับประชากรเพิ่มเติมอีก 160,000 คนภายหลังจากเข้าร่วมสหพันธ์ได้ไม่นานจากอาณาเขตและประชากรส่วนหนึ่งของเวียนนาในเดือนตุลาคม ค.ศ. 1809 จากเดิมที่มีประชากรภายใต้การปกครองของพระองค์ 110,000 คน ต่อมาพระองค์ได้ทรงให้ความช่วยเหลือแก่นโปเลียน โบนาปาร์ต ทำสงครามกับราชอาณาจักรปรัสเซีย จักรวรรดิออสเตรีย และจักรวรรดิรัสเซีย โดยการส่งพลทหารของพระองค์เข้าร่วมทัพกับนโปเลียน 16,000 คน แต่มีเพียงแค่ไม่กี่ร้อยคนที่สามารถเดินทัพกลับมาจากการไปร่วมรบที่มอสโก ต่อมาที่สมรภูมิแห่งไลพ์ซิก (Battle of Leipzig) (ตุลาคม ค.ศ. 1813) พระเจ้าฟรีดริชทรงได้ทำลายความฝันอันซีดเผือดของจักรพรรดิแห่งฝรั่งเศส นโปเลียน โบนาปาร์ต ลง จากการทำสนธิสัญญากับเมทเทอร์นิชที่ฟัลดา ในเดือนพฤศจิกายน ค.ศ. 1813 พระองค์ทรงปกป้องสิทธิอันชอบธรรมในการขึ้นครองราชสมบัติและการครอบครองอาณาเขตที่พระองค์พึ่งทรงยึดมาได้เมื่อไม่นานมานี้ ในขณะที่กองทัพและพันธมิตรของพระองค์เดินทัพไปยังฝรั่งเศส
ใน ค.ศ. 1815 ก็ทรงได้เข้าร่วมกับสมาพันธรัฐเยอรมันแต่รัฐสภาแห่งเวียนนาได้ทำให้การเข้าร่วมสหพันธรัฐในครั้งนี้ไม่มีการเปลี่ยนแปลงในการถือครองอาณาเขตเพิ่มเติม ในปีเดียวกันพระองค์ทรงปล่อยวางการเมืองของอาณาจักร ก่อนที่สภาผู้แทนราษฎรจะร่างรัฐธรรมนูญฉบับใหม่ แต่สุดท้ายก็ล้มเลิกไป ท่ามกลางความตื่นตกใจ พระเจ้าฟรีดริชก็สวรรคตในวันที่ 30 ตุลาคม ค.ศ. 1816
ดูเพิ่ม

จักรวรรดิเยอรมัน
สาธารณรัฐไวมาร์
| ด ค ก รัฐสมาชิกในสมาพันธรัฐเยอรมัน (ค> ศ. 1815–1866) |
| --- | --- | --- |
| จักรวรรดิ |  ออสเตรีย  |  |
| ราชอาณาจักร |  ปรัสเซีย  บาวาเรีย  ซัคเซิน  ฮันโนเฟอร์  เวือร์ทเทิมแบร์ค  |  |
| นครรัฐผู้คัดเลือก |  เฮ็สเซิน  |  |
| แกรนด์ดัชชี |  บาเดิน  เฮ็สเซิน  ลักเซมเบิร์ก  เมคเลินบวร์ค ชเวรีน  ชเตรลิทซ์  อ็อลเดินบวร์ค  ซัคเซิน-ไวมาร์-ไอเซนัค  |  |
| ดัชชี |  อันฮัลท์ แบร์นบวร์ค1  เดสเซา1  เคอเทิน2  เบราน์ชไวค์  ฮ็อลชไตน์  ลิมบวร์ค3  นัสเซา  ซัคเซิน อัลเทินบวร์ค4  โคบวร์ค-ซาลเฟลด์5  โคบวร์ค-โกทา4  โกทา-อัลเทนบวร์ค5  ฮิลด์บวร์คเฮาเซิน5  เลาเอินบวร์ค  ไมนิงเงิน  |  |
| ราชรัฐ |  เฮ็สเซิน-ฮอมบวร์ค  โฮเอินท์ซ็อลเลิร์น เฮ็คคิงเงิน6  ซิกมาริงเงิน6  ลิกเตนสไตน์  ลิพเพอ  รอยส์ เอลเดอร์  จูเนียร์  เชาม์บวร์ค-ลิพเพอ  ชวาร์ซบวร์ค รูโดลชตัดท์  ซอนเดิร์สเฮาเซน  วัลเด็คและเพือร์ม็อนท์  |  |
| นครรัฐ |  เบรเมิน  ฟรังค์ฟวร์ทอัมไมน์  ฮัมบวร์ค  ลือเบค  |  |
 1 รวมกับอันฮัลท์ตั้งแต่ ค.ศ. 1863  2 จนถึง ค.ศ. 1847  3 ตั้งแต่ ค.ศ. 1839  4 ตั้งแต่ ค.ศ. 1826  5 จนถึง ค.ศ. 1826  6 จนถึง ค.ศ. 1850 
| ด ค ก รัฐและดินแดนในจักรวรรดิเยอรมัน (ค> ศ. 1871–1918) |
| --- | --- | --- |
| ราชอาณาจักร |  ปรัสเซีย (พร็อยเซิน)  บาวาเรีย (ไบเอิร์น)  ซัคเซิน  เวือร์ทเทิมแบร์ค  |  |
| แกรนด์ดัชชี |  บาเดิน  เฮ็สเซิน  เมคเลินบวร์ค-ชเวรีน  เมคเลินบวร์ค-ชเตรลิทซ์  อ็อลเดินบวร์ค  ซัคเซิน-ไวมาร์-ไอเซอนัค  |  |
| ดัชชี |  อันฮัลท์  เบราน์ชไวค์  ซัคเซิน-อัลเทินบวร์ค  ซัคเซิน-โคบวร์คและโกทา  ซัคเซิน-ไมนิงเงิน  |  |
| ราชรัฐ |  เชาม์บวร์ค-ลิพเพอ  ชวาทซ์บวร์ค-รูดอลชตัท  ชวาทซ์บวร์ค-ซ็อนเดิร์สเฮาเซิน  ลิพเพอ  รอยส์เอลเดอร์ไลน์  รอยส์ยูเนียร์ไลน์  วัลเด็คและเพือร์ม็อนท์  |  |
| นครรัฐ |  เบรเมิน  ฮัมบวร์ค  ลือเบค  |  |
| อื่น ๆ |  อาลซัส-ลอแรน  อาณานิคมเยอรมัน  |  |
พระราชวังบางปะอิน

| พระราชวังบางปะอิน |
| --- | --- |
พระที่นั่งไอศวรรย์ทิพยอาสน์

ข้อมูลทั่วไป
สถานะ: เปิดใช้งาน
ประเภท: พระราชวัง
ที่ตั้ง: ตำบลบ้านเลน อำเภอบางปะอิน
เมือง:  พระนครศรีอยุธยา
ประเทศ:  ไทย
เริ่มสร้าง: พ.ศ. 2175
ปรับปรุง: พ.ศ. 2415
เจ้าของ: พระบาทสมเด็จพระวชิรเกล้าเจ้าอยู่หัว
พระราชวังบางปะอิน ตั้งอยู่ในตำบลบ้านเลน อำเภอบางปะอิน จังหวัดพระนครศรีอยุธยา อยู่ห่างจากเกาะเมืองลงมาทางทิศใต้ประมาณ 18 กิโลเมตร เป็นพระราชวังโบราณตั้งแต่สมัยอาณาจักรอยุธยา สร้างขึ้นโดยสมเด็จพระเจ้าปราสาททอง เนื่องจากเป็นที่ประสูติของพระองค์ ใช้เป็นสถานที่ที่ทรงใช้ประทับแรม ของพระมหากษัตริย์แห่งกรุงศรีอยุธยา ด้วยเป็นพระราชวังใกล้พระนครนั่นเอง
หลังจากการเสียกรุงศรีอยุธยาครั้งที่สอง พระราชวังบางปะอินถูกปล่อยให้รกร้างมาระยะหนึ่ง แต่กลับมาเป็นที่รู้จักอีกครั้งโดยพระสุนทรโวหาร (ภู่)ซึ่งได้ตามเสด็จพระบาทสมเด็จพระพุทธยอดฟ้าจุฬาโลกมหาราชไปนมัสการวัดพระพุทธบาทราชวรมหาวิหารได้ประพันธ์ถึงพระราชวังบางปะอินไว้ในนิราศพระบาท จนกระทั่ง ในรัชสมัยพระบาทสมเด็จพระจอมเกล้าเจ้าอยู่หัว จึงได้เริ่มการบูรณะพระราชวังขึ้น และในรัชสมัยพระบาทสมเด็จพระจุลจอมเกล้าเจ้าอยู่หัวได้บูรณะครั้งใหญ่ โดยสร้างพระที่นั่ง พระตำหนัก และตำหนักต่าง ๆ ขึ้นมากมายเพื่อใช้เป็นที่ประทับรับรองพระราชอาคันตุกะ และพระราชทานเลี้ยงในโอกาสต่าง ๆ
ปัจจุบัน พระราชวังบางปะอินอยู่ในความดูแลของสำนักพระราชวัง และยังใช้เป็นสถานที่แปรพระราชฐานของพระบาทสมเด็จพระเจ้าอยู่หัวและพระบรมวงศานุวงศ์ รวมถึงประกอบพระราชพิธีสังเวยพระป้าย แต่ได้เปิดให้ประชาชนและนักท่องเที่ยวเข้าชมได้ โดยต้องแต่งกายให้สุภาพ